Kleuters vir dae alleen in kamer toegesluitAnton van Zyl en Bernard Chiguvare, GroundUp. Twee kleuters is vir dae lank in ‘n hotelkamer toegesluit. (Foto: Bernard Chiguvare/GroundUp) Twee kleuters is glo vir dae alleen in ŉ kamer aan die agterkant van ŉ hotel buite Louis Trichardt in Limpopo toegesluit. Die kinders, twee en vier jaar oud, is verlede Sondag opgemerk toe hulle op ŉ vensterbank in een van die kamers in Cloud’s End Hotel net buite Louis Trichardt gestaan het. Bernard Chiguvare, ŉ verslaggewer, het op hulle afgekom nadat hy gehoor het hoe kinders huil en ondersoek ingestel het, berig Groundup. Hy huur ŉ kamer nie ver van waar die kinders gekry is nie. “Ek het die vorige dag gehoor hoe kinders saggies huil en het gewonder hoekom die ma nie aan hulle aandag gee nie,” sê Chiguvare. Toe hy die kinders die volgende dag sien, het hy dadelik werknemers van die hotel in kennis gestel. “Hulle het toe vir die kinders kos en water deur die venster aangegee.” Hy sê elke keer dat daar iemand voor die kinders se hotelkamer verbygeloop het, het hulle begin huil. Toe geen familielid van die kinders teen Maandag by die kamer opgedaag het nie, het die bestuur van die hotel die kamerdeur oopgedwing om die kinders te bevry. Die kamer was in ŉ haglike toestand. Die emmer wat die kinders as toilet gebruik het, was vol en die stank was ondraaglik. Lede van die gemeenskap het die kinders kos en water gegee en die geval by die polisie en die departement van maatskaplike werk aangemeld. Maatskaplike werkers het eers laat Dinsdag opgedaag om die kinders uit die kamer te verwyder. Die kinders se ma is na wat verneem word die vorige week in hegtenis geneem in verband met ŉ klagte van prostitusie en vir ŉ maand tronk toe gestuur. Daarom het sy die kinders met net ŉ brood en ŉ paar koeldranke in die kamer toegesluit. GroundUp het die berig oorspronklik in samewerking met Limpopo Mirror gepubliseer. Lees die oorspronklike berig hier